**ΑΠΟΣΠΑΣΜΑ**

**Από το πρακτικό της αριθμ. 5ης /2025 ΤΑΚΤΙΚΗΣ Συνεδρίασης**

 **της Δημοτικής Επιτροπής Δήμου Λεβαδέων**

**Αριθμός απόφασης :39**

**Καθορισμός των όρων διακήρυξης για την εκμίσθωση μέρους δημοτικού κοινόχρηστου χώρου επί του πεζόδρομου Τροφωνίου στην πόλη της Λιβαδειάς (ανάμεσα από «ΚΑΦΕ ΕΡΚΥΝΑ» & «ΝΕΡΟΜΥΛΟ»), για τοποθέτηση κερματοφόρων παιχνιδιών.**

 Στη Λιβαδειά σήμερα 11η Φεβρουαρίου 2025 ημέρα Τρίτη και, ώρα 13.45 και στην αίθουσα συνεδριάσεων του Δημοτικού Συμβουλίου Λεβαδέων στο Παλαιό Δημαρχείο – Πλατεία Εθνικής Αντίστασης συνεδρίασε η Δημοτική Επιτροπή Δήμου Λεβαδέων μετά την από 2481/07-02-2025 έγγραφη πρόσκληση του Προέδρου της (Δημάρχου Λεβαδέων) σε εφαρμογή των διατάξεων α) Των διατάξεων του άρθρου 75 του Ν. 3852/2010 όπως αυτό αντικαταστάθηκε από το άρθρο 77 του Ν. 4555/2018 β)Των διατάξεων του άρθρου 74Α παρ. 1 του Ν. 3852/2010 όπως αυτό τροποποιήθηκε από το άρθρο 9 του Ν. 5056/2023 - Αρμοδιότητες Δημοτικής Επιτροπής

Αφού διαπιστώθηκε ότι υπάρχει νόμιμη απαρτία, επειδή σε σύνολο 7 (επτά) μελών ήταν

 παρόντα 5 (πέντε) , ήτοι

  **ΠΑΡΟΝΤΕΣ ΑΠΟΝΤΕΣ**

 1. Καραμάνης Δημήτριος-Πρόεδρος 1. Παπαβασιλείου Αικατερίνη

 2. Τουμαράς Βασίλειος 2. Ταγκαλέγκας Ιωάννης

 3. Αγνιάδης Παναγιώτης Αν και είχαν νόμιμα προσκληθεί

 4. Καλλιαντάσης Χρήστος

 5. Μίχας Δημήτριος

 Ο Πρόεδρος της Δημοτικής Επιτροπής εισηγούμενος το 9ο θέμα της ημερήσιας διάταξης έθεσε

υπόψη των μελών την με αριθ.πρωτ. 1812/30-01-2025 έγγραφη εισήγηση του Τμ. Εσόδων & Περιουσίας του Δήμου Λεβαδέων στην οποία αναφέρονται *:*

*Έχοντας υπόψη :*

1. *Την υπ’ αριθμ. 86/2024 κατά πλειοψηφία απόφαση του Συμβουλίου της Κοινότητας Λιβαδειάς με την οποία γνωμοδοτεί θετικά για παραχώρηση μέρους δημοτικού κοινόχρηστου χώρου επί του πεζόδρομου Τροφωνίου στην πόλη της Λιβαδειάς (ανάμεσα από «ΚΑΦΕ ΕΡΚΥΝΑ» & «ΝΕΡΟΜΥΛΟ»), για τοποθέτηση κερματοφόρων παιχνιδιών.*
2. *Την υπ’ αριθμ. 5/2025 (ΑΔΑ: ΨΨ5ΣΩΛΗ-ΧΡΧ) ομόφωνη απόφαση της Δημοτικής Επιτροπής του Δήμου Λεβαδέων με την οποία γνωμοδοτεί θετικά για παραχώρηση μέρους δημοτικού κοινόχρηστου χώρου επί του πεζόδρομου Τροφωνίου στην πόλη της Λιβαδειάς (ανάμεσα από «ΚΑΦΕ ΕΡΚΥΝΑ» & «ΝΕΡΟΜΥΛΟ»), για τοποθέτηση κερματοφόρων παιχνιδιών.*
3. *Την υπ’ αριθμ. 8/2025 (ΑΔΑ: 6Χ49ΩΛΗ-5ΦΦ) ομόφωνη απόφαση του Δημοτικού Συμβουλίου του Δήμου Λεβαδέων με την οποία γνωμοδοτεί θετικά για παραχώρηση μέρους δημοτικού κοινόχρηστου χώρου επί του πεζόδρομου Τροφωνίου στην πόλη της Λιβαδειάς (ανάμεσα από «ΚΑΦΕ ΕΡΚΥΝΑ» & «ΝΕΡΟΜΥΛΟ»), για τοποθέτηση κερματοφόρων παιχνιδιών καθώς επίσης εγκρίνει τη διενέργεια πλειοδοτικής δημοπρασίας, για την εκμίσθωση του παραπάνω δημοτικού κοινόχρηστου χώρου, με όρους που θα καταρτιστούν από την Δημοτική Επιτροπή.*
4. *Τις διατάξεις του άρθρου 13 παρ. 10 Β.Δ. 24.9./20.10.1958, όπως ισχύει, όπου ορίζεται*

*«Επί κοινοχρήστων χώρων μη ευρισκομένων προ καταστημάτων ή εις την προβολή αυτών, η χρήσης αυτών επιτρέπεται εφ’ όσον δεν αναιρείται εξ ολοκλήρου η ιδιότης του κοινόχρηστου, απαιτείται δε πάντοτε δια την εκμετάλλευση αυτών η διενέργεια δημοπρασίας, τηρουμένων των εκάστοτε διατάξεων περί όρων διενέργειας δημοπρασίας, τηρουμένων των εκάστοτε διατάξεων περί όρων διενέργειας δημοπρασίας δι’ εκμίσθωση δημοτικών ή κονοτικών ακινήτων».*

1. *Την παρ. 1 του άρθρου 192 του Ν.3463/2006, όπως αντικαταστάθηκε από την παρ. 1 του άρθρου 196 του Ν.4555/2018 «Η εκμίσθωση ακινήτων των δήμων γίνεται με δημοπρασία. Η δημοπρασία επαναλαμβάνεται υποχρεωτικά για μία (1) φορά, εάν δεν παρουσιαστεί κανένας πλειοδότης. Αν η δημοπρασία δεν φέρει αποτέλεσμα, η εκμίσθωση μπορεί να γίνει με απευθείας συμφωνία, της οποίας τους όρους καθορίζει το Δημοτικό Συμβούλιο».*
2. *Σύμφωνα με τις διατάξεις του άρθρου 9 του Ν.5056/2023 με την προσθήκη του άρθρου 74α παρ. 1 του Ν.3852/2010, σύμφωνα με την οποία : «η δημοτική επιτροπή αποφασίζει την κατάρτιση των όρων, τη σύνταξη των διακηρύξεων, τη διεξαγωγή και κατακύρωση κάθε μορφής δημοπρασιών και διαγωνισμών, για μελέτες, προμήθειες και υπηρεσίες, καθώς και τη συγκρότηση των ειδικών επιτροπών διεξαγωγής και αξιολόγησης από μέλη της ή ειδικούς επιστήμονες, υπαλλήλους του δήμου ή δημοσίους υπαλλήλους».*

*Επομένως, αρμόδιο αποφασιστικό όργανο, για την εκμίσθωση του παραπάνω κοινόχρηστου χώρου, είναι πλέον, η Δημοτική Επιτροπή.*

*Σύμφωνα με το άρθρο 1 του ΠΔ 270/81 οι δημοπρασίες για την εκποίηση ή εκμίσθωση πραγμάτων των δήμων διεξάγονται από Επιτροπή, αποτελούμενη για τους Δήμους, από το Δήμαρχο, ως Πρόεδρο της Επιτροπής και από δύο (2) δημοτικούς συμβούλους, με βάση την υπ’ αριθμ. 11/2025 απόφαση Δημοτικού Συμβουλίου.*

*Κατόπιν των ανωτέρω :*

***Καλείται η Δημοτική Επιτροπή***

***Α)*** *Να καθορίσει τους όρους διακήρυξης της εν λόγω πλειοδοτικής δημοπρασίας.*

 **Η Δημοτική Επιτροπή λαμβάνοντας υπόψη:**

-Τις διατάξεις του άρθρου του άρθρου 75 του Ν. 3852/2010 όπως αυτό αντικαταστάθηκε από το άρθρο 77 του Ν. 4555/2018

 -Τις διατάξεις του του άρθρου 74Α παρ. 1 του Ν. 3852/2010 όπως αυτό τροποποιήθηκε από το άρθρο 9 του Ν. 5056/2023 - Αρμοδιότητες Δημοτικής Επιτροπής

- Την αριθμ. 8/2025 (ΑΔΑ: 6Χ49ΩΛΗ-5ΦΦ)απόφαση του Δημοτικού Συμβουλίου

-Την υπ’ αριθμ. 5/2025 (ΑΔΑ: ΨΨ5ΣΩΛΗ-ΧΡΧ)απόφαση της Δημοτικής Επιτροπής

-Το με αριθμ. πρωτ. 1812/30-01-2025 έγγραφο του Τμ. Εσόδων & Περιουσίας του Δήμου Λεβαδέων που είχε διανεμηθεί

-Το σχέδιο διακήρυξης που είχε διανεμηθεί

-Την μεταξύ των μελών συζήτηση σύμφωνα με τα πρακτικά

-Την ψήφο όλων των μελών της Δημοτικής Επιτροπής , όπως αυτή διατυπώθηκε και δηλώθηκε δια ζώσης στην συνεδρίαση

**ΑΠΟΦΑΣΙΖΕΙ ΟΜΟΦΩΝΑ**

 Καθορίζει τους όρους διακήρυξης πλειοδοτικής δημοπρασίας για την εκμίσθωση κοινόχρηστου χώρου επί του πεζόδρομου Τροφωνίου στην πόλη της Λιβαδειάς (ανάμεσα από «ΚΑΦΕ ΕΡΚΥΝΑ» & «ΝΕΡΟΜΥΛΟ»), για τοποθέτηση κερματοφόρων παιχνιδιών , ως παρακάτω:

 **Άρθρο 1**

 **Τρόπος Διενέργειας της Δημοπρασίας**

Η δημοπρασία είναι φανερή και προφορική, διεξάγεται δε κατά την ορισθείσα ημέρα και ώρα που αναφέρεται παρακάτω. Η δημοπρασία μπορεί να συνεχιστεί και πέραν της οριζόμενης στη διακήρυξη ώρας, εφ΄ όσον εξακολουθούν άνευ διακοπής οι προσφορές. Για την συνέχιση της δημοπρασίας και πέραν της οριζόμενης ώρας αποφασίζει η Επιτροπή διενέργειας της δημοπρασίας, η απόφαση της οποίας καταχωρείται στα πρακτικά.

Οι προσφορές των πλειοδοτών αναγράφονται στα πρακτικά κατά σειρά εκφωνήσεως μετά του ονοματεπωνύμου του πλειοδότη. Η δέσμευση δε αυτή μεταφέρεται αλληλοδιαδόχως από τον πρώτο στους ακόλουθους και επιβαρύνει οριστικώς τον τελευταίο πλειοδότη.

Αν κάποιος πλειοδοτεί για λογαριασμό άλλου, οφείλει α δηλώσει τούτο προς την επί της δημοπρασίας επιτροπή, προ της ενάρξεως του συναγωνισμού, παρουσιάζοντας και το προς τούτο νόμιμο πληρεξούσιο έγγραφο, αλλιώς θεωρείται ότι μετέχει για δικό του λογαριασμό.

Η απόφαση της επί της δημοπρασίας επιτροπής περί αποκλεισμού ενδιαφερόμενου

να συμμετάσχει στη δημοπρασία, επειδή δεν πληρεί τους υπό της οικείας διακηρύξεως προβλεπόμενους όρους , αναγράφεται στα πρακτικά. Τα πρακτικά της δημοπρασίας συντάσσονται εφ΄ απλού χαρτιού.

Μετά την λήξη της δημοπρασίας τα πρακτικά υπογράφονται από την Επιτροπή διενέργεια της δημοπρασίας και από τον τελευταίο πλειοδότη και τον εγγυητή αυτού. Αν κάποιος από αυτούς είναι αγράμματος, υπογράφει αντ΄ αυτού άλλος, βάσει , ειδικού νομίμου πληρεξουσίου ή δύο πρόσωπα εκ των παριστάμενων κατά την διενέργεια της δημοπρασίας, τα οποία καλεί η Επιτροπή διενέργειας της δημοπρασίας και τα οποία βεβαιώνουν στο πρακτικό της δημοπρασίας ότι ο τελευταίος πλειοδότης ή ο εγγυητής του δήλωσε άγνοια γραμμάτων.

 **Άρθρο 2**

 **Τόπος , ημέρα και ώρα διεξαγωγής της δημοπρασίας.**

Η δημοπρασία θα διεξαχθεί **την 27η Φεβρουαρίου ημέρα Πέμπτη και ώρα 12.00 μ.μ** στο Δημοτικό κατάστημα Λιβαδειάς (Πλατεία Λ. Κατσώνη, Λιβαδειά).

Η δημοπρασία θα ακολουθήσει τρία στάδια :

**Στάδιο 1ο :** Υποβολή κλειστών φακέλλων δικαιολογητικών από 12.00 μ.μ έως 12.30 μ.μ

Οι υποβληθέντες φάκελλοι θα πρέπει να φέρουν αριθμό πρωτοκόλλου και στους οποίους θα αναγράφονται τα παρακάτω :

 **ΠΡΟΣΦΟΡΑ**

 **Προς την Επιτροπή Δημοπρασιών**

**Για τον πλειοδοτικό διαγωνισμό εκμίσθωσης μέρους δημοτικού κοινόχρηστου χώρου επί του πεζόδρομου Τροφωνίου στην πόλη της Λιβαδειάς (ανάμεσα από «ΚΑΦΕ ΕΡΚΥΝΑ» & «ΝΕΡΟΜΥΛΟ»), επιφανείας 60,77 τ.μ., για τοποθέτηση κερματοφόρων παιχνιδιών.**

**Στάδιο 2ο. :** Έλεγχος δικαιολογητικών από τη Επιτροπή Δημοπρασιών και ανακοίνωση των έγκυρων φακέλων

**Στάδιο 3ο :** Ώρα έναρξης διαδικασίας φανερού πλειοδοτικού διαγωνισμού 12.30 μ.μ.

 **Άρθρο 3**

  **Δικαίωμα συμμετοχής**

Δικαίωμα συμμετοχής στη δημοπρασία έχουν φυσικά πρόσωπα, νομικά πρόσωπα και συνεταιρισμοί φυσικών προσώπων, με την προϋπόθεση να προσκομίσουν όλα τα δικαιολογητικά που αναφέρονται στο **άρθρο 4** της διακήρυξης. Κατά προτεραιότητα θα προτιμηθούν να είναι κάτοικοι της Κοινότητας Λιβαδειάς και να έχουν τα κάτωθι Κ.Α.Δ.:

Κ.Α.Δ.: 93.29.22 υπηρεσίες παιγνιδομηχανών με κερματοδέκτη

Κ.Α.Δ.: 96.09.13 υπηρεσίες μηχανημάτων που λειτουργούν με κερματοδέκτη π.δ.κ.α.

 (όχι για πώληση αγαθών ή τυχερά παιχνίδια)

 **Άρθρο 4**

 **Δικαιολογητικά συμμετοχής**

Οι συμμετέχοντες στο διαγωνισμό θα πρέπει να υποβάλλουν στην αρμόδια επιτροπή τα εξής δικαιολογητικά, **επί ποινή αποκλεισμού:**

1.Αντίγραφα της αστυνομικής ταυτότητας & του τελευταίου εκκαθαριστικού σημειώματος, καθώς και του εγγυητή τους ή του πληρεξούσιου τους,

2. Απόσπασμα Ποινικού Μητρώου το οποίο να είναι σε ισχύ, καθώς και του εγγυητή τους ή του πληρεξουσίου τους,

3. Πιστοποιητικό του αρμόδιου Πρωτοδικείου ότι δεν έχει πτωχεύσει, ούτε εκκρεμεί εναντίον του σχετική αίτηση, ούτε βρίσκεται σε πτωχευτικό συμβιβασμό ή πτωχευτική εκκαθάριση ή άλλη ανάλογη πτωχευτική διαδικασία,

4. Υπεύθυνη δήλωση του Ν. 1599/86, με θεωρημένο το γνήσιο της υπογραφής στην οποία θα αναφέρεται ότι έλαβε γνώση της διακήρυξης τους οποίους και αποδέχεται πλήρως και ανεπιφυλάκτως, παραιτούμενος του δικαιώματος διζήσεως ή διαιρέσεως , καθώς και της

πραγματικής κατάστασης, του προς μίσθωσης χώρου και των ιδιαίτερων συνθηκών που επικρατούν.

5. Υπεύθυνη δήλωση του Ν. 1599/86, με θεωρημένο, το γνήσιο της υπογραφής , του συμμετέχοντα, περί αποδοχής αξιόχρεου εγγυητή , με τα πλήρη προσδιοριστικά του στοιχεία

( ονοματεπώνυμο , διεύθυνση κατοικίας, τηλέφωνο κ.λ.π.) και το Α.Φ.Μ. του,

6. Υπεύθυνη δήλωση του Ν. 1599/86, με θεωρημένο το γνήσιο της υπογραφής , του εγγυητή περί αποδοχής ορισμού του, ότι έλαβε πλήρη γνώση των όρων της διακήρυξης και τους αποδέχεται ανεπιφύλακτα , παραιτούμενος του δικαιώματος διζήσεως ή διαιρέσεως ,

7. Βεβαίωση φορολογικής ενημερότητας,

8. Βεβαίωση μόνιμης κατοικίας,

9. κωδικούς δραστηριότητας της επιχείρησης από την ΑΑΔΕ

10. Βεβαίωση ασφαλιστικής ενημερότητας των ιδίων από το ΕΦΚΑ και των φορέων που εντάσσονται στο ΕΦΚΑ, Σε περίπτωση που είναι ανασφάλιστος , βεβαίωση περί μη ασφάλισης ,

11. Δημοτική ενημερότητα περί μη οφειλής του ιδίου (Βεβαίωση της Ταμειακής Υπηρεσίας του Δήμου μας, ότι ο συμμετέχων δεν έχει ληξιπρόθεσμες οφειλές προς τον δήμο ή αν τυχόν έχει τέτοιες , έχει ήδη εισαχθεί σε ρύθμιση και ανταποκρίνεται στις υποχρεώσεις του ανελλιπώς),

12. Εγγυητική επιστολή συμμετοχής στη δημοπρασία, ποσού ίσου προς το ένα δέκατο (1/10) του οριζόμενου ελαχίστου ορίου πρώτης προσφοράς της διακήρυξης, **ήτοι 200,54 €**

**( 33,00 €/ΕΤΗΣΙΩΣ χ 60,77 τ.μ. = 2.005,41 €/ΕΤΗΣΙΩΣ χ 10%)**

13. Νομιμοποιητικά έγγραφα εκπροσώπησης, εφόσον ο διαγωνιζόμενος συμμετέχει στη δημοπρασία με εκπρόσωπο, και επισύναψη εγγράφου εξουσιοδοτήσεως με θεώρηση του

γνησίου της υπογραφής του νομίμου εκπροσώπου , από την αρμόδια κατά τον νόμο αρχή,

 14. Υπεύθυνη δήλωση του Ν. 1599/86, με θεωρημένο το γνήσιο της υπογραφής στην οποία θα αναφέρεται ότι δεν έχει αποκλειστεί από διαγωνισμό δημοσίου.

Όταν στην πρόσκληση συμμετέχει **εταιρεία :**

 Ι) Στο όνομα της εταιρείας θα εκδίδονται τα με αριθμούς 3,5,6,7,8,9, δικαιολογητικά

 ΙΙ) Στο όνομα των εταίρων προκειμένου περί Ο.Ε., Ε.Ε. και ΕΠΕ, στο όνομα των διαχειριστών περί Ι.Κ.Ε., στο όνομα του μονοπρόσωπου εταίρου Ι.Κ.Ε., καθώς και στο όνομα των μελών του Διοικητικού Συμβουλίου των Α.Ε. , εφόσον είναι και μέτοχοι με ποσοστό τουλάχιστον 3% στο μετοχικό κεφάλαιο, θα εκδίδονται με αριθμούς 1,2,6,7, και 8 δικαιολογητικά,

 ΙΙΙ) Στο όνομα ενός εκ των ομόρρυθμων εταίρων ως νόμιμος εκπρόσωπος της επιχείρισης προκειμένου περί Ο.Ε. ή Ε.Ε. και στο όνομα των νομίμων εκπροσώπων περί Ε.Π.Ε., Ι.Κ.Ε. ή όταν η εταιρεία είναι Α.Ε. θα εκδίδονται τα με αριθμούς 4 και 10 δικαιολογητικά,

 ΙV) Όλες οι εταιρείες θα προσκομίζουν τα καταστατικά ή εταιρικά τους καθώς και όλες τις τροποποιήσεις τους. Επιπλέον , οι μεν ΑΕ, πιστοποιητικό του Γ.ΕΜΗ. περί του καταστατικού και τυχών τροποποιήσεων του, καθώς και τα ΦΕΚ που έχουν δημοσιευθεί, οι δε λοιπές (Ε.Π.Ε, Ι.Κ.Ε, Ο.Ε, Ε.Ε.) πιστοποιητικό του Γ.Ε.ΜΗ. που θα αναφέρεται η σύσταση και οι τροποποιήσεις.

V) Οι κεφαλαιουχικές εταιρείες (Ε.Π.Ε, Ι.Κ.Ε, Α.Ε.) απόφαση του Δ.Σ. της, για συμμετοχή στον παρόντα διαγωνισμό και του προσώπου που εξουσιοδοτεί με την απόφαση αυτή να συμμετέχει.

Τα συμμετέχοντα από κοινού φυσικά ή νομικά πρόσωπα ευθύνονται αλληλεγγύως και σε ολόκληρο.

Η έλλειψη ενός ή περισσοτέρων εκ των παραπάνω δικαιολογητικών αποκλείει τον ενδιαφερόμενο από την διαδικασία της συμμετοχής . Την ευθύνη για την συγκέντρωση και την εκπρόθεσμη κατάθεση των δικαιολογητικών την φέρει αποκλειστικά και μόνο ο ενδιαφερόμενος.

Επίσης, αποκλείονται από την διαδικασία επιλογής όσοι έχουν καταδικαστεί :

 α) για κλοπή, υπεξαίρεση, απάτη, απιστία , εκβίαση, πλαστογραφία, δωροδοκία, νομιμοποίηση εσόδων από παράνομες δραστηριότητες ,

 β) για παραβίαση των διατάξεων των νόμων περί ηθών και λεσχών,

 γ) για παραβίαση της περί συναλλάγματος νομοθεσίας. Σε περίπτωση εταιρείας αυτό ισχύει για όλους τους εταίρους σε Ο.Ε., Ε.Ε., Ι.Κ.Ε και όλα τα μέλη του Δ.Σ. για Α.Ε.,

 δ) για παράβαση της περί ναρκωτικών νομοθεσίας και

 ε) όσοι βρίσκονται σε πτώχευση ή εκκρεμεί εναντίον τους σχετική αίτηση ή βρίσκονται σε πτωχευτικό συμβιβασμό ή πτωχευτική εκκαθάριση ή άλλη ανάλογη πτωχευτική διαδικασίας

 στ) όσοι έχουν ληξιπρόθεσμες οφειλές στον Δήμο Λεβαδέων, τις οποίες δεν έχουν ρυθμίσει ή αν τις έχουν, δεν ανταποκρίνονται στις υποχρεώσεις αυτές που απορρέουν από την ρύθμιση αυτή.

**Άρθρο 5**

 **Τιμή εκκίνησης**

Το ελάχιστο αντάλλαγμα – τιμή εκκίνησης της δημοπρασίας, για τον κοινόχρηστο χώρο στον Πεζόδρομο Τροφωνίου, Κοινότητας Λιβαδειάς, επιφανείας 60,77 τ.μ., για το σύνολο του χώρου του τμήματος αυτού και για ολόκληρη την μισθωτική περίοδο καθορίζεται ως εξής:

|  |  |  |  |  |
| --- | --- | --- | --- | --- |
| Α/Α |  ΠΕΡΙΓΡΑΦΗ ΧΩΡΟΥ |  ΤΕΛΟΣ (€)  | ΕΜΒΑΔΟΝ Τ.Μ.) |  ΤΙΜΗ ΕΚΚΙΝΗΣΗΣ |
| 1 |  ΠΕΖΟΔΡΟΜΟΣ ΤΡΟΦΩΝΙΟΥ  (ΛΙΒΑΔΕΙΑ) | 33,00 €/ΕΤΗΣΙΩΣ |  60,77 Τ.Μ. | 2.005,41 €/ΕΤΗΣΙΩΣ |

**Άρθρο 6**

**Εγγυητής**

Ο τελευταίος πλειοδότης υποχρεούται να παρουσιάσει αξιόχρεο εγγυητή, ο οποίος θα υπογράψει τα πρακτικά της δημοπρασίας και έτσι καθίσταται αλληλέγγυος και εις ολόκληρον υπεύθυνος με αυτόν για την εκπλήρωση των όρων της σύμβασης.

Σε περίπτωση δε θανάτου του εγγυητή , ο δικαιούχος υποχρεούται σε διάστημα ενός (1) μηνός να ορίσει νέο εγγυητή , του οποίου το αξιόχρεο θα ελέγξει η Δημοτική Επιτροπή.

**Άρθρο 7**

**Δικαίωμα αποζημίωσης**

Ο τελευταίος πλειοδότης δεν αποκτά δικαίωμα προς αποζημίωση από τη μη έγκριση των πρακτικών της δημοπρασίας από το αρμόδιο όργανο του δήμου ή της διοικητικής αρχής που έχει αντίστοιχη αρμοδιότητα.

 **Άρθρο 8**

 **Σύμβαση**

Ο τελευταίος πλειοδότης υποχρεούται όπως **εντός δέκα ημερών** από την κοινοποίηση , που ενεργείται με αποδεικτικά παραλαβής, της απόφασης της διοικητικής αρχής περί κατακυρώσεως ή εγκρίσεως του αποτελέσματος της δημοπρασίας, να προσέλθει μαζί με τον εγγυητή του για την σύνταξη και υπογραφή της συμβάσεως, άλλως και η κατατεθείσα εγγύηση καταπίπτει υπέρ του δήμου χωρίς δικαστική παρέμβαση.

Ενεργείται δε αναπλειστηριασμός εις βάρος του και του εγγυητή του, οι οποίοι ευθύνονται για το μεγαλύτερο τυχόν οικονομικό αποτέλεσμα της δημοπρασίας από αυτό της προηγούμενης.

Μετά το πέρας της παραπάνω προθεσμίας των δέκα ημερών η σύμβαση θεωρείται ότι καταρτίστηκε οριστικά.

**Άρθρο 9**

**Διάρκεια εκμίσθωσης**

Η εκμίσθωση αρχίζει από την επόμενη υπογραφή της σύμβασης παραχώρησης, μετά την κατακύρωση στον τελευταίο πλειοδότη και θα διαρκέσει τρία (3) έτη.

**Άρθρο 10**

**Προθεσμία καταβολής και αναπροσαρμογής του Μισθώματος**

Το μίσθωμα θα είναι ετήσιο και θα καταβάλλεται στις πρώτες δεκαπέντε ημέρες του έτους, στο Ταμείο του Δήμου Λεβαδέων, ενώ με την υπογραφή της σύμβασης θα καταβληθεί το μίσθωμα του τρέχοντος έτους.

Το μίσθωμα θα παραμείνει σταθερό το πρώτο χρόνο της μίσθωσης.

Μετά από την ημερομηνία αυτή, θα αναπροσαρμόζεται σε ποσοστό ετησίως, επί του εκάστοτε καταβαλλόμενου, μέχρι τη λήξη της μίσθωσης κατά το ποσοστό του συνόλου της μεταβολής του δείκτη τιμών καταναλωτή του μήνα αναπροσαρμογής, σε σχέση με τον αντίστοιχο μήνα του προηγούμενου έτους (απλή δωδεκάμηνη μεταβολή), όπως αυτή υπολογίζεται από την Εθνική Στατιστική Υπηρεσία της Ελλάδος. (Ε.Σ.Υ.Ε).

Σε περίπτωση αρνητικής μεταβολής του δείκτη τιμών, το μίσθωμα θα παραμένει σταθερό.

 **Άρθρο 11**

 **Υποχρεώσεις μισθωτή**

Ο μισθωτής υποχρεούται να διατηρεί και διαφυλάσσει την κατοχή του μισθίου, τις υπέρ αυτού δουλείες, τα όρια αυτού και εν γένει το μίσθιο, σε καλή κατάσταση, προστατεύοντας αυτό απέναντι σε κάθε καταπάτηση, διαφορετικά ευθύνεται σε αποζημίωση.

Ο μισθωτής υποχρεούται με τη λήξη της μίσθωσης, αν παραδώσει το μίσθιον στην κατάσταση στην οποία το παρέλαβε , διαφορετικά ευθύνεται σε αποζημίωση ίση με το ποσό της ζημίας η οποία θα εκτιμηθεί από την Τεχνική Υπηρεσία του Δήμου Λεβαδέων.

Επιπλέον:

1. Σε περίπτωση αθέτησης των όρων μισθωτικής συμβάσεως εκ μέρους του μισθωτή, θα υποχρεώνεται αυτός, πέραν της κατάπτωσης της εγγυητικής επιστολής καλής εκτέλεσης των όρων της σύμβασης και εφόσον εκ της καταπτώσεως δεν καλύπτεται η ζημιά που υπέστη ο εκμισθωτής Δήμος, σε πρόσθετη αποζημίωση για κάθε ζημιά, που υπέστη, από την αθέτηση των συμφωνηθέντων όρων.

2. Τα τέλη καθαριότητας, φωτισμού καθώς και κάθε είδους φόροι, εισφορές, τέλη, κρατήσεις υπέρ τρίτων και κάθε άλλη δαπάνη θα βαρύνουν τον μισθωτή.

3. Ο μισθωτής είναι αποκλειστικά υπεύθυνος έναντι κάθε δημόσιας ή άλλης Αρχής, Ασφαλιστικό Οργανισμό ή οποιονδήποτε άλλον φορέα ή υπηρεσία που συνδέεται με τη χρήση του μισθίου κατά την λειτουργία αυτού αλλά και τυχόν τεχνικών επισκευών.

4. Ο μισθωτής, υποχρεούται στην καταβολή όλων των δημοτικών τελών και φόρων και άλλων δικαιωμάτων, που έχουν επιβληθεί ή θα επιβληθούν. Επίσης είναι υποχρεωμένος, με δαπάνες του, να ηλεκτροδοτήσει επαρκώς το μίσθιο χώρο που χρησιμοποιεί, ενώ τον ίδιο βαρύνουν οι δαπάνες επανασύνδεσης της ηλεκτρικής παροχής.

5. Ο μισθωτής υποχρεούται να διατηρεί απόλυτη καθαριότητα σε όλους τους χώρους του μισθίου και να τηρεί πλήρως τους γενικούς κανόνες υγιεινής συμμορφούμενος απόλυτα με τις οδηγίες της αρμόδιας Υγειονομικής Υπηρεσίας.

6. Καθ’ όλη τη διάρκεια της μίσθωσης, τον μισθωτή βαρύνει κάθε δαπάνη επισκευής, συντήρησης και βελτίωσης του μισθίου, συμπεριλαμβανομένων και των δαπανών εκ της συνήθους χρήσης. Υποχρεούται δε ο μισθωτής, να ενεργεί την επισκευή τους και να αποκαθιστά τις ζημιές, με δικές του δαπάνες αμέσως και με τον πλέον προσήκοντα τρόπο.

7. Ο μισθωτής, δεν μπορεί να κάνει καμία μεταβολή (βελτίωση ή προσθήκη), στο χώρο χωρίς προηγούμενη έγκριση της Τεχνικής Υπηρεσίας του Δήμου. Κάθε τυχόν βελτίωση ή προσθήκη στο μίσθιο θα γίνεται μόνον, κατόπιν εγγράφου εγκρίσεως του Δήμου και θα παραμένει δε, προς όφελος του μισθίου και στην κυριότητα του εκμισθωτή παραιτούμενου, του μισθωτή εφ’ όλων των αξιώσεων, περί αποζημιώσεώς του, γι’ αυτές.

8. Ο μισθωτής δεν απαλλάσσεται από την πληρωμή του ενοικίου εάν δεν έκανε χρήση του μισθίου χωρίς υπαιτιότητα του εκμισθωτή.

9. Ο μισθωτής δεν έχει δικαίωμα μείωσης του μισθώματος για βλάβη από θεομηνίες ή άλλη οποιαδήποτε αιτία που τυχόν θα επέλθει μετά την κατακύρωση του αποτελέσματος.

10. Σε περίπτωση μη χορήγησης άδειας λειτουργίας για την εγκατάσταση κερματοφόρων παιχνιδιών από τα αρμόδια όργανα ή αφαίρεση της άδειας λειτουργίας, ο μισθωτής δεν απαλλάσσεται από την υποχρέωση καταβολής του τμήματος όσο διαρκεί η σύμβαση παραχώρησης.

11. Ο μισθωτής είναι υποχρεωμένος να τηρεί τις ώρες κοινής ησυχίας για την λειτουργία των

κερματοφόρων παιχνιδιών ως παρακάτω:

**Θερινό ωράριο από 1η Απριλίου έως 30η Σεπτεμβρίου** : 15.00 μ.μ. έως 17.30 μ.μ.

 23,00 μ.μ έως 07.00 π.μ.

**Χειμερινό ωράριο από 1η Οκτωβρίου έως 31η Μαρτίου** : 15,30 μ.μ έως 17,30 μ.μ

 22,00 μ.μ έως 07.30 π.μ.

 **Άρθρο 12**

**Δημοσίευση Διακήρυξης**

Η διακήρυξη θα δημοσιευθεί με φροντίδα του Δημάρχου τουλάχιστον δέκα ημέρες πριν από τη διενέργεια της δημοπρασίας με τοιχοκόλληση αντιγράφου αυτής στον πίνακα ανακοινώσεων του Δημοτικού καταστήματος και στην ιστοσελίδα του Δήμου.

Περίληψη της διακήρυξης θα δημοσιευθεί στην ημερήσια νομαρχιακή εφημερίδα “ΝΕΑ ΤΗΣ ΒΟΙΩΤΙΑΣ” και στην ημερήσια νομαρχιακή εφημερίδα “ΒΟΙΩΤΙΚΑ ΝΕΑ”.

Τα έξοδα δημοσίευσης επιβαρύνουν τον ανάδοχο.

**Άρθρο 13**

**Επανάληψη της δημοπρασίας**

Η δημοπρασία επαναλαμβάνεται οίκοθεν από τον Δήμαρχο εάν δεν παρουσιάσθηκε κατ΄ αυτήν πλειοδότης.

Η δημοπρασία επαναλαμβάνεται κατόπιν αποφάσεως του Δημοτικού Συμβουλίου όταν :

α) το αποτέλεσμα αυτής δεν εγκριθεί από την Δημοτική επιτροπή ή το Δημοτικό Συμβούλιο ή την αρμόδια Διοικητική αρχή λόγω ασύμφορου του επιτευχθέντος αποτελέσματος ή σφάλματος στη διενέργεια της δημοπρασίας.

β) μετά την κατακύρωση της δημοπρασίας, ο τελευταίος πλειοδότης και ο εγγυητής του αρνούνται να υπογράψουν τα πρακτικά, ή τη σύμβαση μίσθωσης ,επίσης όταν μετά την κοινοποίηση στον τελευταίο πλειοδότη της εγκριτικής επί του αποτελέσματος της δημοπρασίας αποφάσεως δεν προσέλθει αυτός εμπροθέσμως για την σύνταξη και υπογραφή της σύμβασης.

Στην περίπτωση (β) η δημοπρασία, επαναλαμβάνεται εις βάρος του τελευταίου πλειοδότη και του εγγυητή αυτού, ως ελάχιστον δε όριο προσφοράς ορίζεται το επ΄ ονόματι τούτου κατακυρωθέν ποσόν, δυνάμενο να μειωθεί με απόφαση του Δημοτικού Συμβουλίου.

Η επαναληπτική δημοπρασία γνωστοποιείται με περιληπτική διακήρυξη του Δημάρχου αναφερόμενη στους όρους της πρώτης διακήρυξης και δημοσίευσης, πέντε (5) τουλάχιστον ημέρας προ της ημέρας της διενέργειας της δημοπρασίας, διεξάγεται δε σύμφωνα με τα όσα αναφέρθηκαν.

Η επανάληψη της δημοπρασίας ενεργείται με βάση τη δοθείσα τελευταία προσφορά κατά την προηγούμενη δημοπρασία.

**Άρθρο 14**

**Πληροφόρηση ενδιαφερομένων**

Πληροφορίες και αντίγραφα της διακήρυξης της δημοπρασίας παρέχονται τις εργάσιμες ημέρες και ώρες 08.00 π.μ. έως 14.30 μ.μ. από το Τμήμα Εσόδων & Περιουσίας του Δήμου Λεβαδέων, Τηλέφωνα 2261350877, 2261350878 & 2261350889.

 **Η απόφαση πήρε αριθμό 39/2025**

Ο ΠΡΟΕΔΡΟΣ

ΔΗΜΗΤΡΙΟΣ Κ. ΚΑΡΑΜΑΝΗΣ

 ΠΙΣΤΟ ΑΠΟΣΠΑΣΜΑ

 Λιβαδειά 12 -02-2025

 Ο ΠΡΟΕΔΡΟΣ

 **ΤΑ ΜΕΛΗ**

 1. Τουμαράς Βασίλειος

 2. Αγνιάδης Παναγιώτης

 3.Καλλιαντάσης Χρήστος ΔΗΜΗΤΡΙΟΣ Κ. ΚΑΡΑΜΑΝΗΣ

 4. Μίχας Δημήτριος ΔΗΜΑΡΧΟΣ ΛΕΒΑΔΕΩΝ